Bjarni Jónsson sjómaður frá Ólafshúsum fæddist 25. janúar 1857 og drukknaði 9. febrúar 1895 . Foreldrar hans voru Jón Jónsson bóndi í Ólafshúsum , f. 19. ágúst 1816 , drukknaði 22. september 1865 , og kona hans Kristín Jónsdóttir húsfreyja , f. 27. október 1823 , d. 29. október 1878 . Bjarni var með foreldrum sínum meðan föður hans naut við , en hann drukknaði 1865 . Bjarni var niðursetningur hjá Magnúsi Pálssyni og Oddnýju Þórðardóttur á Vilborgarstöðum 1866 - 1868 , á Gjábakka 1869 - 1870 , hjá Arndísi Jónsdóttur í Kastala 1871 , hjá henni í Hólshúsi 1872 , hjá Árna Árnasyni og Guðrúnu Sveinsdóttur í Helgahjalli 1873 , hjá Guðrúnu Þorkelsdóttur og Jósef Valdasyni í Fagurlyst 1875 , 19 ára niðursetningur í Þorlaugargerði 1876 og 1877 , og enn niðursetningur 1878 , 21 árs á Oddsstöðum , vinnudrengur á Vilborgarstöðum 1879 , vinnumaður þar 1880 og 1881 , vinnumaður á Oddsstöðum 1890 . Bjarni drukknaði af Hannibal með Lárusi Jónssyni hreppstjóra á Búastöðum 1895 í innsiglingunni . Bjarni var ókvæntur og barnlaus .